Boer Johan se keuse verras kykersBoer Johan (60) Foto: Verskaf Kykers van Boer soek ŉ vrou is na afloop van Donderdagaand se episode net so verras soos die vroue wat op die plaas agterbly het, ná boer Johan in ŉ onverwagse wending vir Marita laat huis toe gaan het. Die boere moes in vandeesweek se episode die eerste van die drie vroue wat plaas toe genooi is, huis toe stuur. Marilyn en Marinda was dit vroeër eens dat Marita Johan se ooglopende gunsteling is. Marilyn, ŉ rekenmeester van Fourways, het voor die uitstemming aan die aanbieder van die program, Minki Joubert, gesê die proses is baie moeiliker as wat sy aanvanklik gedink het dit gaan wees. “Ek kan nie kompeteer met die ander dames wat dalk meer as ek praat of ekstroverte is nie. Dit is net nie ek nie,” het sy gesê. Sy het ook gesê dit was duidelik dat Johan baie aandag aan Marita gee. “Dit het my baie onseker laat voel.” Marinda het ook aan Minki gesê die vorige dag was vir haar moeilik omdat sy twee keer opgemerk het hoe Johan vir Marita die deur oopgemaak het. “Ek dink hy het ŉ konneksie met Marita. Hulle het [al] ŉ oomblik in die Kaap gedeel, waar hulle moontlik toe al emosioneel ŉ konneksie gevind het.” Marita het voor die uitstemming gesê sy dink Johan is iemand wat weet wat hy wil hê. “Ons weet ook dat hy reeds weet wie hy wil kies,” het sy aan Minki gesê. “As ek kyk hoe hy sy keuses gemaak het, dan voel ek Marinda sal die een wees wat huis toe gaan, maar dit kan ook ek wees.” Boer Johan het in verlede week se episode gesê hy het reeds sy keuse gemaak oor wie hy gaan vra om saam met hom op sy plaas agter te bly. Hy het toe gesê een van die vroue se briewe aan hom én haar foto hang teen sy muur agter in ŉ geraamde lys van die eienskappe wat sy ideale vrou moet besit, omdat hy reeds sy keuse gemaak het. Johan het in vandeesweek se episode aan Minki gesê dat die persoon wat hy gekies het om huis toe te gaan, die plaas moet verlaat sodat hy kan tyd maak vir die ander twee dames. “Kan ek baie eerlik wees? Die dame wat huis toe gaan, oorheers die gesprekke só dat ek nie by die ander twee dames uitkom nie. “As dié dames wat hier op hierdie plaas is, nié weet waar hulle met my staan nie, dan sal hulle nooit weet nie,” het hy gesê. “Ek is ŉ oop boek. Dis vir hulle om dit te lees.” Tydens die uitstemming het Johan vir Marita gesê sy is ŉ wonderlike mens, maar dat hy nie ŉ romantiese aanslag by haar gekry het nie. “Ons is twee absolute ekstroverte en ons sal die nag deur praat. Ek het jou geselskap geniet.” Marita het na afloop van die uitstemming vir Minki gesê sy het vrede in haar hart. “Ek sou hom graag beter wou leer ken.” Boer soek ŉ vrou is Donderdae op kykNET, DStv-kanaal 144, te sien. Lees meer oor dié reeks op Maroela Media.